Prima temă a acestor povestiri este relația tată-fiu și în jurul prozei „Lego“ (una dintre bijuteriile cărții), în care un tată este apăsat de distanța care crește între el și propriul fiu odată cu maturizarea acestuia, gravitează alte cîteva povestiri („O dispariție“ și „Schaffhausen“, altă reușită majoră) în care, deși vocile se schimbă, recunoaștem personajele și, mai ales, aceeași explorare a complexității și anxietății relației dintre părinți și copii (cu un intermezzo integral comic în „Călătoria“).